Venstres Ungdom

Venstres Ungdom eller VU er en politisk ungdomsorganisation baseret på liberalismen. VU er tilknyttet det landsdækkende parti Venstre. Den første VU-lokalforening blev oprettet i Kolding d. 24. september 1908, og i de kommende år blev der dannet lokalforeninger landet rundt. I 1912 stiftedes landsorganisationen, som er den landsdækkende paraplyorganisation for lokalforeningerne i Venstres Ungdom.

I 2022 eksisterer der 50 lokalforeninger af Venstres Ungdom ifølge Dansk Ungdoms Fællesråds officielle statistik. Lokalforeningen er det vigtigste led i Venstres Ungdoms organisation, idet det er her at alle medlemmer har mulighed for at deltage aktivt i VU's arbejde. Det er i lokalforeningen medlemmerne mødes til daglig, og det er her langt størstedelen af aktiviteterne finder sted.
Dette kan være aktiviteter i form af diverse oplæg af politisk, faglig og kulturel karakter, men der arrangeres også f.eks. virksomhedsbesøg som lokalforeningsbestyrelsen står for. Lokalforeningerne i VU er både skabt til fordel for at udvikle medlemmernes politiske kompetence og for at udvikle deres sociale netværk.

En gang om året, en weekend i september, afholdes der landsstævne, hvor VU bestemmer deres politiske principprogram. Her er det især emner som "fri narko" og "afskaffelse af kongehuset" der bliver diskuteret med både argumenter for og imod. Desuden er der besøg af politiske profiler som bl.a. Jakob Ellemann-Jensen.

VU afholder desuden hvert år efter nytår en landskonference, som dels foregår på Christiansborg og dels på Hotel Admiral i København. På Christiansborg i Landstingssalen afholdes diverse politiske oplæg på en stor konference både lørdag og søndag, og lørdag aften er der gallamiddag og overnatning på Hotel Admiral.

I juni 2008 fejrede Venstres Ungdom 100 års jubilæum. Dette skete i Kolding, hvor den første VU-forening blev oprettet.

Venstres Ungdom havde i 2022 ca. 2.000 medlemmer under 30 år, det højeste medlemstal blandt de politiske ungdomsorganisationer.

Venstres Ungdom er medlem af den europæiske liberale ungdomsorganisation LYMEC (sammen med Radikal Ungdom) samt verdensforbundet International Federation of Liberal Youth.

Kampagner 
I foråret 2007 indledte VU en kampagne mod den medieaftale, som Folketinget i juni 2006 vedtog. Medlemmerne kørte rundt Danmark rundt i busser for at tale deres sag.

VU har også stået bag andre kampagner. Blandt disse kan nævnes: "Ingen socialisme – tak", o.m.a.

I foråret 2008 fik Venstres Ungdom en del medieomtale, da de lancerede en kampagne for Fri hash.

Ved folkeafstemningen om retsforbeholdet den 3. december 2015 anbefalede VU et ja.

Venstres Ungdom vandt det første Skolevalg i Danmark d. 29. januar 2015 med 27,4% af stemmerne og det andet Skolevalg d. 2. februar 2017 med 19,1% af stemmerne. Ved det tredje Skolevalg i 2019 blev VU nr. 2 med 17,0 % af stemmerne, og ved Skolevalg 2021 fik ungdomsorganisationen 11,8 % af stemmerne, hvilket rakte til en fjerdeplads.

Formænd 
Tidligere formænd for VU:

 1912-1915 Niels Elgaard
 1915-1917 A.L.H. Elmquist
 1917-1918 J. Chr. Jensen-Broby
 1918-1919 H. Tranberg-Jensen
 1919-1920 Jens Rahbek
 1920-1922 H.C. Koefoed
 1922-1923 Søren Peter Larsen
 1923-1923 Christian Christensen
 1923-1927 Henry Gideon
 1927-1929 Edvard Sørensen
 1929-1930 P.C. Jacobsen
 1930-1932 Erik Eriksen
 1932-1935 M. Elmertoft
 1935–1937 N.K. Larsen
 1937-1939 P. Thisted Knudsen
 1939-1941 Jens Christian Christensen
 1941-1943 Alfred Larsen
 1943-1946 Søren Andersen
 1946-1948 Jens Peter Petersen
 1948-1951 Henry Christensen
 1951-1953 P. Givskov Christensen
 1953-1955 Søren Jensen
 1955-1957 Niels Westerby
 1957-1959 Niels Anker Kofoed
 1959-1962 Knud Enggaard
 1962-1964 Knud Erik Særkjær
 1964-1966 Peter Holst
 1966-1968 Jørgen Brøndlund Nielsen
 1968-1970 Erik Fabrin
 1970-1972 Bertil Toft Hansen
 1972-1974 Knud Andersen
 1974-1976 Anders Fogh Rasmussen
 1976-1978 Niels Jørgen Hansen
 1978-1980 Troels Brøndsted
 1980-1983 Flemming Oppfeldt
 1983-1985 Jens Skipper Rasmussen
 1985-1986 Lars Møller Sørensen
 1986-1989 Lars Løkke Rasmussen
 1989-1990 Jesper Ib
 1990-1991 Lars Bech Pedersen
 1991-1993 Hans Kargaard Thomsen
 1993-1995 Carl Holst
 1995-1997 Kristian Jensen
 1997-1999 Troels Lund Poulsen
 1999-2001 Peter Christensen
 2001-2003 Torsten Schack Pedersen
 2003-2005 Claus Horsted
 2005-2007 Karsten Lauritzen
 2007-2009 Thomas Banke
 2009-2011 Jakob Engel-Schmidt
 2011-2013 Morten Dahlin
 2013-2015 Jens Husted
 2015-2017 Chris Holst Preuss
 2017-2019 Jakob Sabroe
 2019-2021 Kristian Lausten Madsen
2021-2023 Maria Ladegaard
2023-nu Lasse B. Sørensen

Struktur 
Venstres Ungdoms struktur består af et forretningsudvalg, en Landsstyrelse samt et Landsstævne. Landsstyrelsen er den øverste myndighed mellem landsstævnerne. Den daglige ledelse af foreningen varetages af forretningsudvalget. 

Forretningsudvalget består af landsformanden, næstformanden, formanden for Landsstyrelsen, næstformanden for Landsstyrelsen, syv medlemmer valgt af Venstres Ungdoms Landsstævne samt landssekretæren som referent.

Eksterne kilder/henvisninger 
 VUs hjemmeside
 Venstres hjemmeside

Referenceliste 

Politiske ungdomsorganisationer fra Danmark
Ungdom
Etableret i 1908